依韵答貫中見貽
作者：强至
朝代：宋

paragraphs: 魚蝦泳大海，龍困污池埋。
鸞鳳氣塞吭，百鳥鳴其喈。
猶吾呂夫子，短褐包壯懷。
舉脚踏青雲，失勢寸步乖。
却視後來輩，厭己猶積柴。
否屯豈我獨，升泰奚人皆。
一別春四歸，聚首邈不諧。
前日忽踵門，謁與行李偕。
相迎把交臂，似合已擘釵。
于時節清明，花凈無纖霾。
共引不算觴，傾瀉猶長淮。
歌詩互挑戰，舒慘出百骸。
愁吟慘春暉，樂咏舒寒荄。
男兒萬里心，無作伏櫪騧。
天王下科詔，羅俊基泰階。
盍行取好官，一爲光同儕。